Huomautus: Tämä teksti on alunperin julkaistu vuonna 2013

Helsingissä liikkuvien kannattaa varoa, sillä nyt on liikkeellä kerjäläistä oikein kunnolla. Kerjäläiset lähestyvät röyhkeästi ja pyytävät rahaa. Tyypillinen summa on parikymmentä miljoonaa. Toiminta on vahvasti organisoitua, delegaatit saapuvat paikalle suihkukoneella ja poistuvat viikon-parin päästä kun kaupunkilaiset on nyhdetty tyhjätaskuiksi. Kiusantekijät kuuluvat Salomon R. Guggenheimin säätiö -nimiseen rikollisjärjestöön.

Nämä takiaiset eivät luovuttaneet, vaikka Helsingin kaupunginhallitus torppasi museon jo kerran aikaisemmin. Uusi iilimatojen seurue on lobbaamassa jälleen museota Helsinkiin. Maksajiksi halutaan helsinkiläiset veronmaksajat ja valtio, kuinkas muuten.

Heitän ilmoille pienen ajatelman: Jos museosta tulee sellainen ultimaattinen kaupallinen menestys kuten aikaisemmin on maalailtu, mikseivät kaupunginvaltuuston Juha Hakola, Laura Rissanen sekä puolustusministeri Carl Haglund & co panttaa talojaan ja lyö sijoitusrahoja tulille? Näin kovat jätkät ja gimmat tekevät. Olisikohan syynä se, että koko Guggenheimin konsepti on niin perseestä, ettei se tule tuottamaan pennin jeniä minkäänlaisena hyötynä koskaan? Toivon että Helsinki passittaa Guggenheim-kerjäläiset kotiinsa mahdollisimman pian, eikä suostu näiden kierojen suunnitelmien välikappaleiksi.

Janne Paalijärvi